Diari Oficial de la Generalitat Valenciana


Sumari del DOGV 5256, del 11-05-2006 (2006/5276)

ORDE d'11 d'abril de 2006, de la Conselleria de Cultura, Educació i Esport, per la qual es regula l'avaluació diagnòstica en l'ensenyança bàsica de la Comunitat Valenciana.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2006/04/11/(2)/dof/vci/html**

### Dades del document

Número de DOGV
:   5256

Data del DOGV
:   11-05-2006

Secció del DOGV
:   I. DISPOSICIONS GENERALS

Número del document
:   2006/5276


Data del document
:   11-04-2006

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * Institut Valencià d'Avaluació i Qualitat Educativa
    * política educativa
    * ensenyament primari
    * programa d'ensenyament
    * legislació
    * avaluació de coneixements
    * ensenyament secundari
    * legislació escolar

ORDE d'11 d'abril de 2006, de la Conselleria de Cultura, Educació i Esport, per la qual es regula l'avaluació diagnòstica en l'ensenyança bàsica de la Comunitat Valenciana. [2006/F5276]  
El Govern Valencià, a través del Decret 10/2000, de 25 de gener, crea l'Institut Valencià d'Avaluació i Qualitat Educativa, (d'ara endavant IVAQE) a fi de complir el que establix la Llei Orgànica 1/1990, de 3 d'octubre, d'Ordenació General del Sistema Educatiu, en la qual es planteja la consecució d'una ensenyança de qualitat com un repte fonamental de l'educació del futur i com un objectiu primordial del procés de reforma educativa, i atenent a la dimensió europea de l'educació i des dels criteris de qualitat que servixen com a referent als sistemes educatius del nostre entorn. L'IVAQE és, per tant, l'òrgan de l'administració educativa valenciana a qui competix l'avaluació general del sistema educatiu, orientada a l'obtenció d'una millora contínua de la qualitat de l'ensenyança.  
La Llei Orgànica 9/1995, de 20 de novembre de 1995, sobre Participació, Avaluació i Govern dels centres docents, en l'article 1, punt d, diu que els poders públics establiran procediments per a l'avaluació del sistema educatiu, dels centres, de la labor docent, dels càrrecs directius i de l'actuació de la pròpia administració educativa.  
La Llei Orgànica 10/2002, de 23 de desembre, de Qualitat de l'Educació (d'ara endavant LOCE) en l'article 1, punt k, establix com a principi de qualitat del sistema educatiu «l'avaluació i la inspecció del conjunt del sistema educatiu, tant del seu disseny i organització com dels processos d'ensenyança i aprenentatge».  
En l'article 95 de la LOCE s'establix que «l'avaluació s'estendrà a tot l'àmbit educatiu i s'aplicarà sobre els processos d'aprenentatge dels alumnes, els processos educatius, l'activitat del professorat, els centres docents, la inspecció d'educació i la pròpia administració educativa». En l'article 97 punt quatre de la LOCE s'establix que «les administracions educatives desenvoluparan, executaran i controlaran les avaluacions en l'àmbit de les seues respectives competències».  
L'avaluació general del sistema educatiu valencià està orientada a aconseguir la seua permanent adequació del sistema educatiu a les demandes socials i a les necessitats educatives, i s'aplica sobre l'alumnat, el professorat, els centres, els processos educatius i sobre la pròpia administració.  
Per tant, la millora qualitativa de l'ensenyança exigix a l'IVAQE que dispose de mecanismes adequats d'obtenció i anàlisi de dades, amb vista a donar suport a la presa de decisions i a retre comptes de la seua actuació. La societat en el seu conjunt, té dret a conéixer l'estat general del sistema educatiu i dels seus components.  
Per a complir l'anterior, l'IVAQE té encomanades, entre altres, les funcions següents:  
. Avaluar el grau d'adquisició de les ensenyances establides en els currículums aplicables a la Comunitat Valenciana per als diversos nivells, etapes, cicles i graus del sistema educatiu en el marc establit per l'administració educativa i els centres educatius.  
. Elaborar un sistema autonòmic d'indicadors que permeten avaluar el grau d'eficàcia i d'eficiència del sistema educatiu a la Comunitat Valenciana.  
. Elaborar sistemes d'avaluació per a les diferents ensenyances regulades per les lleis educatives vigents.  
. Informar els distints sectors de la societat del funcionament i resultats del sistema educatiu, sense perjuí de les competències que respecte d'això té atribuïdes el Consell Escolar Valencià.  
El convenciment que l'avaluació de la qualitat del nostre sistema educatiu constituïx un instrument per mitjà del qual és possible conéixer el grau d'adequació existent entre els objectius establits i els resultats aconseguits, és el que ha motivat a la Conselleria de Cultura, Educació i Esport a regular la present orde.  
Per tot això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE  
Primer. Objecte  
L'objecte de la present orde és regular l'avaluació diagnòstica en l'ensenyança bàsica de la Comunitat Valenciana.  
Segon. Àmbit d'aplicació  
1. Esta orde s'aplicarà en els centres docents sostinguts amb fons públics, que impartisquen ensenyances no universitàries de règim general, en l'àmbit territorial de gestió de la Conselleria de Cultura, Educació i Esport de la Generalitat.  
2. Així mateix podran participar en este procés els centres privats que ho sol·liciten, els quals, hauran de complir amb el que establix la present orde, i es faran a càrrec de la despesa econòmica ocasionada per la participació en este procés.  
Tercer. L'avaluació diagnòstica  
1. L'avaluació diagnòstica té com a finalitat obtindre informació que permeta comprovar el grau d'adquisició de les competències bàsiques del currículum corresponent a l'educació primària i educació secundària obligatòria.  
2. Esta avaluació tindrà un caràcter informatiu i orientador per als centres, el professorat, l'alumnat i les seues famílies i no tindrà efectes acadèmics per a l'alumnat.  
3. Constituïxen objectius específics els següents:  
a) Obtindre una informació sobre les competències curriculars aconseguides per l'alumnat en les matèries o àrees avaluades.  
b) Analitzar els resultats i informar d'estos els centres directius de la Conselleria perquè puguen prendre totes les mesures que estimen oportunes, en l'àmbit de les seues competències, per a millorar la qualitat de l'ensenyança.  
c) Proporcionar a cada centre informació del rendiment dels seus alumnes en els nivells i matèries o àrees avaluades.   
d) Establir comparacions al llarg del temps per a determinar com i en quina direcció es produïx l'evolució dels resultats.  
4. L'avaluació es realitzarà per mitjà de proves que s'aplicaran en les mateixes condicions per a cada un dels nivells en tots els centres. Estes proves seran elaborades per l'IVAQE i es basaran en els currículums en vigor corresponents de la Comunitat Valenciana, i es dictarà una resolució on s'especificarà detalladament el seu procés, així com el dia i hora de la seua celebració. L'elaboració i aplicació de les proves es realitzaran d'acord amb les instruccions establides en l'annex de la present Orde.  
5. L'informe sobre els resultats globals de l'avaluació diagnòstica serà publicat per la Conselleria de Cultura, Educació i Esport. Cada centre rebrà un informe sobre els seus resultats en l'avaluació diagnòstica, este informe serà comunicat al claustre de professors i el consell escolar. El resultat de les proves, que s'aplicaran a tot l'alumnat, en cap cas tindrà incidència acadèmica.  
Quart. Col·laboració en l'avaluació diagnòstica  
Els òrgans de govern i els òrgans de participació en el control i gestió així com els distints sectors de la comunitat educativa, col·laboraran en l'avaluació diagnòstica dels centres.  
Quint. Responsabilitat del professorat  
L'equip directiu i tot el personal docent haurà d'aplicar allò estipuat en la present Orde. L'incompliment donarà lloc a les actuacions que es deriven de l'aplicació de la normativa vigent  
Sext. Custòdia de documents i protecció de dades  
L'equip directiu i tot el personal docent dels centres que intervinguen en la custòdia dels documents remesos a través de la Conselleria de Cultura, Educació i Esport o en qualsevol fase del tractament de dades de caràcter personal, estan obligats al secret professional respecte a estos i tenen el deure de guardar-los, d'acord amb el que establixen els articles 9 i 10 de la Llei Orgànica 15/1999, de 13 de desembre de Protecció de Dades de Caràcter Personal.  
Sèptim. Supervisió del procés  
La inspecció educativa supervisarà tot el procés de l'avaluació diagnòstica en la forma que es determine reglamentàriament.  
Disposicions finals  
Primera  
S'autoritza la directora de l'IVAQE a adoptar totes les mesures necessàries per a la interpretació, aplicació i desenvolupament de la present Orde.  
Segona  
La present Orde entrarà en vigor l'endemà de la seua publicació en el Diari Oficial de la Generalitat.  
València, 11 d'abril de 2006  
Alejandro Font de Mora Turón,  
EL CONSELLER DE CULTURA, EDUCACIÓ I ESPORT  
ANNEX  
Instruccions per a l'elaboració i aplicació de les proves diagnòstiques  
Primer. Elaboració de la prova  
a) L'elaboració de les proves l'efectuarà un grup d'experts compost per inspectors d'Educació, assessors del Centre de Formació, Innovació i Recursos Educatius (CEFIRE), assessors del Servici d'Ensenyaments en Valencià, tècnics de l'IVAQE, i personal docent en actiu, coordinats per l'IVAQE.  
b) La prova constarà d'una sèrie d'ítems d'execució i/o resposta estructurada, sobre les àrees o matèries a avaluar.   
c) S'elaboraran els documents de suport necessaris per a l'aplicació de la prova.  
Segon. Revisió de la qualitat tècnica de la prova  
Es realitzarà per mitjà de dos procediments:  
a) Revisió lògica, pel grup d'experts anteriorment mencionat.  
b) Revisió empírica que consistirà en l'obtenció de dades sobre la prova, a partir d'un pilotatge. D'estes dades s'obtindran indicadors de la fiabilitat i validesa de la prova i els seus ítems, i es realitzaran les correccions pertinents.  
c) Una vegada realitzats els dos procediments anteriors, s'elaborarà la prova definitiva.  
Tercer. Distribució de les proves  
a) L'IVAQE efectuarà la distribució de les proves perquè arribe amb suficient antelació a la seua realització, a tots els centres docents.  
b) Estes proves i la resta de material de suport, estaran perfectament identificats, a fi d'assegurar la seua confidencialitat i custòdia.  
c) L'IVAQE vetlarà perquè els sobres o paquets de seguretat arriben perfectament tancats i/o lacrats.  
Quart. Organització i distribució  
a) Cada centre designarà el membre de l'equip directiu responsable de rebre el material per a l'aplicació de la prova al seu centre. Este membre de l'equip directiu firmarà el justificant de recepció.  
b) La direcció dels centres rurals agrupats prendrà les mesures oportunes perquè l'alumnat implicat dispose de les proves per a la seua realització.  
c) El membre de l'equip directiu designat, es farà responsable que les proves no s'òbriguen fins al mateix dia i hora de la seua realització custodiant-les en lloc segur, per a evitar possibles filtracions.  
Quint. Aplicació  
a) La direcció del centre organitzarà, coordinarà i garantirà la correcta aplicació de la prova.  
b) La direcció del centre obrirà els sobres o paquets de seguretat on estan les proves, el dia i hora assenyalat per part de l'IVAQE, en presència de la direcció d'estudis i tutors implicats, i la distribuirà en els grups corresponents. S'alçarà acta de l'obertura dels sobres o paquets de seguretat i s'enviarà a l'IVAQE.  
c) La direcció d'estudis decidirà conjuntament amb els tutors, la modalitat lingüística de la prova a realitzar per a l'alumnat amb desconeixement d'alguna de les dos llengües oficials de la Comunitat Valenciana: alumnat d'Incorporació Tardana (escolaritzat en el nostre sistema educatiu en els últims cursos) i ACIS (Adaptacions Curriculars Individuals Significatives).  
d) L'aplicació de la prova serà duta a terme pels tutors corresponents, en una única jornada escolar.  
e) Per als centres rurals agrupats s'aplicarà l'anteriorment descrit però tenint en compte les seues peculiaritats geogràfiques i agrupació de municipis.  
Sext. Correcció i gravació de dades  
a) La direcció del centre organitzarà i garantirà la correcció de la prova.  
b) La correcció de la prova la realitzaran els tutors corresponents.  
c) Els tutors encarregats de realitzar la prova seran responsables, junt amb l'equip directiu, de traslladar els resultats a una plantilla de resultats.   
Sèptim. Remissió de dades  
a) Les proves realitzades per l'alumnat es quedaran en el centre docent degudament custodiades, on es determine per l'equip directiu i a disposició de la Conselleria de Cultura, Educació i Esport.  
b) La direcció del centre remetrà a l'IVAQE amb ofici de remissió, els resultats, l'acta d'obertura dels sobres de seguretat i l'informe d'incidències si n'hi haguera.  
c) La direcció del centre disposarà les mesures oportunes per a transmetre la informació que estime convenient a la comunitat educativa, i respectarà la confidencialitat de les dades individuals de l'alumnat. Qualsevol informació sobre el procés d'avaluació serà de caràcter general i global.  
Octau. Informació sobre el resultat de les proves  
a) L'IVAQE s'encarregarà de demanar tota la informació dels resultats de la prova, per als seus tractaments estadístics.  
b) L'IVAQE emetrà un informe individualitzat a cada centre docent on s'especificaran els resultats globals del seu alumnat.


Còpia Permalink ELI